Polisiebeamptes op misdaadtoneel aangeval(Argieffoto: Kent Williamson) ’n Polisiekonstabel van Mpumalanga veg tans om sy lewe in ’n hospitaal nadat hy en sy kollegas Sondagoggend op ’n misdaadtoneel naby Bosbokrand aangeval, geskiet en beroof is. Die betrokke polisiebeamptes was saam met ’n lid van die brandweerdienste op ŉ beweerde moordtoneel op die R40 by Ga-Bereta waar ŉ motor met twee insittendes in die rivier beland het, toe vyf gewapende rowers op hulle toegesak het. Die bestuurder van die motor is in die voorval dood en volgens polisie word ŉ moontlike moordsaak ondersoek. Geen verdere besonderhede oor dié voorval is bekendgemaak nie en dit is nie duidelik of die voorvalle enigsins met mekaar verband hou nie. Volgens brig. Selvy Mohlala, polisiewoordvoerder, het die rowers lukraak op die ondersoekbeamptes losgebrand en vuurwapens en koeëlvaste baadjies by hulle geëis. Die rowers het ook die sleutels van die polisievoertuig gesteel. Mohlala sê die rowers het te voet gevlug en dat ŉ reusesoektog na hulle nou van stapel gestuur is. Die polisie ondersoek tans sake van gewapende roof en poging tot moord. Niemand anders is tydens die voorval beseer nie. Enigiemand met inligting kan speurderkonst. Christoph Mashego by 060 912 0365 bel. Lt.genl. Semakaleng Manamela, provinsiale polisiekommissaris, het die voorval op die beamptes ten sterkste veroordeel.